1.  ปัจจัยความเสี่ยง

ปัจจัยที่อาจทำให้เกิดความเสี่ยงต่อการลงทุนของผู้ลงทุน หรือได้รับผลกระทบต่อผู้ออกหลักทรัพย์ มีดังนี้

ความเสี่ยงทางด้านช่องทางการจัดจำหน่าย ช่องทางการจำหน่ายที่สำคัญส่วนหนึ่งของบริษัทฯ
มาจากการเปิดร้านหนังสือของตนเองชื่อ ซีเอ็ดบุ๊คเซ็นเตอร์ และเครือข่าย ตามศูนย์การค้าชั้นนำ
และซูเปอร์เซ็นเตอร์ทั่วไป ทั้งในกรุงเทพฯ และต่างจังหวัด ซึ่งมีน้ำหนักรายได้ถึงประมาณ 84.54%
ของรายได้รวมของบริษัทฯ ในปี 2549

บริษัทฯ จึงกระจายความเสี่ยงโดยการที่มิได้ผูกมัด
หรือเปิดทำการเฉพาะศูนย์การค้าใดศูนย์การค้าหนึ่ง แต่เปิดกระจายอยู่หลายกลุ่มผู้ประกอบการ
โดยส่วนใหญ่ทำสัญญาเช่าระยะยาว หรือเซ้งพื้นที่ เพื่อให้มีเสถียรภาพเรื่องพื้นที่ขายในระดับหนึ่ง
ดังนั้น หากปีใดศูนย์การค้าหรือซูเปอร์เซ็นเตอร์รายใดประสบปัญหา หรืออยู่ในภาวะใดๆ
ที่ไม่สามารถเปิดดำเนินการต่อได้ หรือมีนโยบายต่อผู้เช่าเปลี่ยนแปลงไปจากเดิม รายได้ของบริษัทฯ
ก็จะได้รับผลกระทบไม่มากนัก

นอกจากนั้น บริษัทฯ ยังได้ประกันความเสียหายของทรัพย์สินและสินค้าในสาขาเหล่านั้น
ไว้อย่างครอบคลุม เพื่อลดความเสี่ยงที่คาดไม่ถึงเกี่ยวกับภัยต่างๆ ที่อาจเกิดขึ้น

ความเสี่ยงเกี่ยวกับสินค้าสูญหาย ในฐานะที่บริษัทฯ
ดำเนินธุรกิจค้าปลีกร้านหนังสือที่มีจำนวนสาขามากกว่า 200 สาขาทั่วประเทศ
จึงประสบปัญหาสินค้าสูญหายทั้งจากการลักขโมยหนังสือ และสาเหตุอื่นๆ
เช่นเดียวกับธุรกิจค้าปลีกโดยทั่วไป

บริษัทฯ ตระหนักถึงความสำคัญในการป้องกันและดูแลสินค้าสูญหาย
จึงได้ดำเนินการติดตั้งระบบโทรทัศน์วงจรปิด (CCTV) ในสาขาทั้งในกรุงเทพ และต่างจังหวัด
และมอบหมายให้มีพนักงานติดตามและกำหนดมาตรการเพื่อลดปัญหานี้โดยเฉพาะ

ความเสี่ยงจากความผิดพลาด หรือขัดข้อง ของระบบคอมพิวเตอร์ และระบบข้อมูลสารสนเทศ
บริษัทได้ติดตั้งระบบคอมพิวเตอร์และระบบสารสนเทศต่างๆ ในระบบงานของบริษัทฯ โดยครอบคลุม
เช่น ระบบการขายหน้าร้าน ระบบบริหารศูนย์กระจายสินค้า ระบบจัดซื้อ ระบบบัญชีการเงิน เป็นต้น
ซึ่งระบบคอมพิวเตอร์และสารสนเทศ ถือเป็นปัจจัยสำคัญที่ช่วยผลักดันให้บริษัทฯ
สามารถดำเนินธุรกิจได้อย่างมีประสิทธิภาพ
ดังนั้นความผิดพลาดหรือขัดข้องของระบบคอมพิวเตอร์และระบบข้อมูลสารสนเทศ
จึงอาจมีผลกระทบต่อการบริหารจัดการได้

ดังนั้น เพื่อลดผลกระทบจากความผิดพลาด หรือขัดข้อง
ของระบบคอมพิวเตอร์และระบบข้อมูลสารสนเทศทั้งระดับสาขาและสำนักงานใหญ่ บริษัทฯ
จึงได้จัดให้มีระบบป้องกัน และสำรองข้อมูลตามมาตรฐานซึ่งเป็นที่ยอมรับโดยทั่วไป
ตลอดจนเตรียมแผนการป้องกันภัยต่างๆ และแผนสำรอง รวมถึงการฝึกซ้อมแผนป้องกันอยู่สม่ำเสมอ

ความเสี่ยงจากข้อขัดข้องของศูนย์กระจายสินค้า
สินค้าส่วนใหญ่ที่จำหน่ายในเครือข่ายร้านซีเอ็ดบุ๊คเซ็นเตอร์ ถูกส่งจากศูนย์กระจายสินค้าของบริษัท
ศูนย์กระจายสินค้าจึงเป็นปัจจัยหนึ่งที่มีความสำคัญของการดำเนินธุรกิจ
กรณีมีความเสียหายที่เกิดกับศูนย์กระจายสินค้า จากภัยธรรมชาติ อุบัติเหตุ หรือจากเหตุอื่นๆ
ย่อมมีผลกระทบต่อการดำเนินธุรกิจของบริษัท

บริษัทฯ จึงได้ประกันความเสียหายของทรัพย์สินและสินค้าของบริษัทฯ ไว้อย่างครอบคลุม
เพื่อลดความเสี่ยงที่คาดไม่ถึงเกี่ยวกับภัยต่างๆ ที่อาจเกิดขึ้นกับศูนย์กระจายสินค้า ในกรณีที่เกิดขึ้น
บริษัทสามารถบรรเทาปัญหาได้
โดยให้สำนักพิมพ์หรือผู้จัดจำหน่ายหนังสือจัดส่งสินค้ามายังศูนย์กระจายสินค้าชั่วคราว
แล้วส่งผ่านตรงไปยังร้านสาขาได้

ความเสี่ยงเกี่ยวกับภาวะการขาดแคลนบุคลากรที่เชี่ยวชาญเฉพาะด้าน
บุคลากรที่มีความเชี่ยวชาญและมีความสามารถเฉพาะด้าน นับเป็นทรัพยากรที่สำคัญที่สุด
ในการผลิตหนังสือและวารสารเชิงวิชาการต่างๆ รวมถึงการสร้างสรรค์ผลงานอื่น ในธุรกิจที่บริษัทฯ
ดำเนินงาน ซึ่งส่วนใหญ่เป็นธุรกิจบุกเบิก

บริษัทฯ ได้เล็งเห็นถึงความสำคัญของกลุ่มบุคลากรข้างต้น จึงได้จัดให้มีโครงการ ESOP ขึ้นมา
เพื่อให้ผลตอบแทนในรูปของหุ้นแก่พนักงาน เป็นการจูงใจให้พนักงานของบริษัทฯ
มีกำลังใจในการสร้างการเติบโตให้บริษัทฯ ในระยะยาว
โครงการนี้ได้รับอนุมัติจากคณะกรรมการกำกับหลักทรัพย์และตลาดหลักทรัพย์แห่งประเทศไทย
ให้ออกใบสำคัญแสดงสิทธิที่จะซื้อหุ้นสามัญของบริษัทแก่กรรมการ พนักงาน และผู้รับช่วงซื้อหลักทรัพย์
ในเดือนธันวาคม ปี 2544 โดยใบสำคัญแสดงสิทธิดังกล่าวจะหมดอายุในเดือนมกราคม ปี 2551

นอกจากนั้น บริษัทฯ ยังได้จัดให้มีการฝึกอบรมแก่พนักงานอย่างต่อเนื่อง
รวมทั้งมีการพัฒนาวัฒนธรรมองค์กรขึ้นมา เพื่อพัฒนาศักยภาพของพนักงานให้ดีขึ้น
ทำงานได้อย่างมีความสุขมากขึ้น รวมทั้งปรับปรุงสวัสดิการด้านต่างๆ เช่น การตรวจสุขภาพประจำปี
การประกันชีวิต การประกันสุขภาพ การประกันอุบัติเหตุ และวงเงินคุ้มครองที่เกี่ยวข้องให้เพียงพอ
เพื่อสร้างเสถียรภาพ และความมั่นคงให้แก่พนักงาน และครอบครัวมากขึ้น

ความเสี่ยงทางด้านการจำหน่ายสินค้าที่ไม่ผ่านการอนุญาต และละเมิดลิขสิทธิ์หนังสือ
เนื่องจากสินค้าบางอย่าง เช่น เทป CD และสิ่งพิมพ์ เป็นสินค้าที่มีกฎหมายที่เกี่ยวข้องควบคุมอยู่
บางอย่างต้องขออนุญาตเพื่อจำหน่ายก่อน และบางอย่างมีเรื่องลิขสิทธิ์มาเกี่ยวข้อง ทำให้การผลิต
การจำหน่ายทั้งการขายปลีก และการขายส่ง ของบริษัทฯ ในสินค้าเหล่านั้น ต้องระมัดระวังมากขึ้น
เพื่อไม่ให้ผิดกฎหมาย และไม่ไปละเมิดลิขสิทธิ์ผู้อื่น

การละเมิดลิขสิทธิ์ อาจเกิดจากการที่นักเขียนหรือสำนักพิมพ์ ไปคัดลอกบางส่วน
หรือดัดแปลงบางส่วนในงานของผู้อื่นมาโดยรู้เท่าไม่ถึงการณ์ โดยที่บริษัทฯ ไม่ทราบมาก่อน
แล้วมอบหมายให้บริษัทฯ เป็นผู้จัดพิมพ์ และ / หรือจัดจำหน่ายให้ บริษัทฯ
ในฐานะผู้พิมพ์หรือผู้จัดจำหน่าย อาจถูกฟ้องร้องเรียกค่าเสียหายจากเจ้าของลิขสิทธิ์ได้ ดังนั้น
จึงเป็นสิ่งที่กองบรรณาธิการของบริษัทฯ และหน่วยงานรับจัดจำหน่ายของบริษัทฯ
ต้องทำงานอย่างรอบคอบและระมัดระวังมากขึ้น ไม่ว่าจะเป็นการคัดเลือกต้นฉบับที่จะนำมาผลิต
หรือหนังสือที่จะรับมาจัดจำหน่าย เพื่อไม่ให้เกิดปัญหาละเมิดลิขสิทธิ์ผู้อื่น นอกจากนั้น
เพื่อลดโอกาสความเสียหายที่อาจจะเกิดขึ้นดังกล่าว บริษัทฯ จึงได้ระบุในเงื่อนไขสัญญา
ที่ผู้เขียนหรือเจ้าของหนังสือ จะต้องเป็นผู้ยืนยันว่าผลงานของตนมิได้ละเมิดลิขสิทธิ์ผู้หนึ่งผู้ใด
และหากมีปัญหาการละเมิดลิขสิทธิ์เกิดขึ้น จะยินยอมรับผิดชอบค่าเสียหายทั้งหมดที่บริษัทฯ
ต้องจ่ายจากการละเมิดดังกล่าวด้วย

อย่างไรก็ตาม ที่ผ่านมา ปัญหาเหล่านี้เกิดขึ้นน้อยครั้ง และผลกระทบมีมูลค่าที่ไม่มีนัยสำคัญ

ความเสี่ยงในเรื่องผลิตภัณฑ์ล้าสมัย หรือถูกสื่ออื่นทดแทน ในปัจจุบันเทคโนโลยีทางด้านคอมพิวเตอร์
ได้รับการพัฒนาอย่างรวดเร็ว จึงทำให้หนังสือในกลุ่มคอมพิวเตอร์ ซึ่งบริษัทฯ
เป็นผู้นำตลาดด้วยรายหนึ่ง มีอายุการขายสั้นลงกว่าเดิม และเริ่มมีการใช้สื่ออิเล็กทรอนิกส์
เข้ามาแทนที่หนังสือบางประเภทและการใช้งานบางรูปแบบ บริษัทฯ
จึงปรับทิศทางโดยเน้นการเลือกผลิตหนังสือที่มีอายุยาวและขายดี เป็นสัดส่วนมากขึ้น
รวมทั้งได้จัดทำเว็บไซต์ชื่อ www.se-ed.com
เพื่อให้ผู้ที่สนใจได้ทราบข่าวสารหนังสือออกใหม่ได้รวดเร็วขึ้น

อย่างไรก็ตาม จากสถิติในต่างประเทศ พบว่าแม้สื่ออิเล็กทรอนิกส์จะพัฒนาอย่างรวดเร็ว
แต่ก็ยังต้องใช้เวลาอีกนานพอสมควร กว่าจะเริ่มมีน้ำหนักกระทบต่อธุรกิจหนังสืออย่างมีนัยสำคัญ
ซึ่งเมื่อถึงเวลาดังกล่าว บริษัทฯ ก็จะปรับตัวรับกับกระแสดังกล่าวได้ทันท่วงที
เพราะได้เตรียมโครงสร้างพื้นฐานไว้รองรับแล้ว

ความเสี่ยงเกี่ยวกับการขาดแคลนวัตถุดิบและสินค้า กระดาษเป็นวัตถุดิบที่สำคัญในการผลิตหนังสือ
และการเปลี่ยนแปลงด้านราคาแปรผันตามความต้องการของตลาดและตามปริมาณการผลิต
อยู่ตลอดเวลา แต่เนื่องจากหนังสือที่บริษัทฯ ผลิตขึ้น มีกลุ่มเป้าหมายที่มีกำลังซื้อ และมีการศึกษา
จึงทำให้บริษัทฯ สามารถใช้นโยบายปรับราคา ตามสภาพต้นทุนที่แท้จริงได้เป็นระยะๆ
จึงไม่ได้รับผลกระทบมากนัก

ในฐานะที่บริษัทฯ มีรายได้หลักมาจากการขายปลีกผ่านร้านหนังสือในเครือ บริษัทฯ
จึงพยายามรักษาบทบาทเป็นกลางโดยขายหนังสือจากทุกสำนักพิมพ์ที่มีความต้องการของตลาด
และกำหนดนโยบายการดำเนินธุรกิจบนพื้นฐานของจริยธรรมธุรกิจที่ดี
ปฏิบัติหน้าที่ด้วยความเที่ยงธรรม โดยมิให้ผู้มีส่วนได้เสียทุกกลุ่มได้รับความเดือดร้อน
หรือไม่เป็นธรรมจากการดำเนินธุรกิจของบริษัทฯ ซึ่งจะทำให้บริษัท
ได้รับการสนับสนุนจากเจ้าของสินค้าส่วนใหญ่ในระยะยาว และไม่พึ่งพิงรายใดรายหนึ่งมากเกินไป

ความเสี่ยงเกี่ยวกับการแข่งขันในอุตสาหกรรมการพิมพ์ เนื่องจากบริษัทฯ
ไม่ได้ลงทุนสร้างโรงพิมพ์เป็นของตนเอง จึงทำให้บริษัทฯ ไม่มีความเสี่ยงจากการลงทุน
และไม่ได้รับผลกระทบในเชิงลบจากการแข่งขันตัดราคากันในอุตสาหกรรมการพิมพ์ ในการนี้ บริษัทฯ
เลือกใช้โรงพิมพ์หลายแห่งเป็นฐานรองรับการผลิต
ซึ่งทำให้สามารถควบคุมค่าใช้จ่ายได้อย่างเหมาะสม
จากสถานการณ์การแข่งขันเสนอราคาค่าพิมพ์อยู่ตลอดเวลา
และยังสามารถกำหนดระยะเวลาการผลิตได้อย่างแน่นอนอีกด้วย